
Адэжь лъахэм зыщаплъыхь
Адыгей. Тыркум щыпсэу адыгэхэм я сабий гуп Адыгейм къэкIуащ я адэжь лъахэм зыщаплъыхьын, зыщагъэгъуэзэн папщIэ. Ахэр республикэм и Лъэпкъ музейм щыIащ, археолог Тау Аслъэн хуэзащ.
НыбжьыщIэхэм тхьэмахуитIкIэ зыщагъэпсэхунущ республикэм и бгылъэ щIыпIэм щыIэ турбазэхэм ящыщ зым. Адыгейм щIалэгъуалэ IуэхухэмкIэ и комитетым и унафэщIым и къуэдзэ Самонинэ Татьянэ зэрыжиIамкIэ, сабийхэм я адэжь лъахэр ирагъэлъагъунущ, лъэпкъ хабзэхэм щыгъуазэ ящIынущ. НыбжьыщIэхэм дагъэлэжьэнущ адыгеибзэмкIэ егъэджакIуэхэр.
Тыркум къикIа ди лъэпкъэгъу ныбжьыщIэхэр хуагъэзэнущ цIыху цIэрыIуэхэм: модельер-конструктор СтIащ Юрэ, тхакIуэ МэшбащIэ Исхьэкъ, сурэтыщIхэу Бырсыр Абдулэхьрэ Къат Теувэжрэ, IуэрыIуатэдж ГъукIэ Замудин. Абыхэм зыщрагъэплъыхьынущ республикэм «и напщIэм телъ» щIыпIэ телъыджэхэм.
Губернаторым къыбгъэдэкI реанимобиль
Абхъаз. ШыщхьэуIум и 26-м илъэси 5 ирикъуащ Абхъазыр къэралыгъуэ щхьэхуиту Урысейм къызэрилъытэрэ. Махуэшхуэр республикэм и унафэщIхэм ядэзыгъэлъэпIахэм ящыщщ Краснодар крайм и лIыкIуэхэр.
ЩIыналъэм къэрал кIуэцI политикэмкIэ и министр Свеженцев Владимир зи пашэ лIыкIуэ гупым республикэм и президент Анкваб Александр иратащ Краснодар крайм и губернаторым яхуищIа тыгъэр — иджырей медицинэ IэмэпсымэхэмкIэ къызэгъэпэща реанимобилыр.
Фигу къэдгъэкIыжынщи, Абхъазым и махуэшхуэм и пэ къихуэу, шыщхьэуIум и 25-м, Анкваб Александррэ Путин Владимиррэ Пицундэ щызэхуэзащ. «Илъэси 5-м къриубыдэу дызэрызэдэлэжьэнум теухуа къэрал, правительствэ, ведомствэ зэгурыIуэныгъэ 80 зэтщIылIащ», — къыхигъэщащ къэрал унафэщIым.
Сом мелуани 178-рэ текIуадэу
Къэрэшей-Шэрджэс. Гъэ еджэгъуэщIэм ирихьэлIэу республикэм сабий садыщIэу 7, зыхуей хуэзэу зэрагъэпэщыжа школитI къыщызэIуахынущ.
Республикэм и школхэмрэ зи школ кIуэгъуэ мыхъуа сабийхэр зэкIуалIэ IуэхущIапIэхэмрэ гъэ еджэгъуэщIэм хуэхьэзырщ. Ахэр зыхуей хуэгъэзэным сом мелуани 178-рэ трагъэкIуэдащ. ЕджапIэхэр иджырей IэмэпсымэхэмкIэ, компьютерхэмкIэ къызэгъэпэщащ. Спорт, медицинэ пэшхэр, пщэфIапIэхэр зыхуей хуагъэзащ. Сабий садыщIэхэр къыщызэIуахынущ Черкесск къалэм, Инжыдж, Къэрэшей районхэм.
УЭРДОКЪУЭ Женя.
